
Tisztelt Képviselő-testület!

Tárgy: 

A Várna utca és a környék lakosságának érdekében tett további közbiztonsági intézkedések
I.  Előzmények
A Várna utcai önkormányzati tulajdonú bérlakások lakóinak biztonsága és a közrendet veszélyeztető bűncselekmények megakadályozásának érdekében Budapest Főváros XIV. Kerület Zugló Önkormányzat Képviselő-testülete 456/2017. (XI.23.) Öh. számú határozatában döntött a Várna utca 9. fszt. 1. szám alatt található ingatlan Zuglói Közbiztonsági Non-profit Kft. (ZKNP) részére történő haszonkölcsönbe adásáról és az ingatlan rendeltetésszerű felújításáról. A Képviselő-testület a személy- és vagyonvédelmi tevékenység ellátása érdekében a haszonkölcsönbe adással egyidejűleg határozatlan időre megbízási szerződést kötött a Zuglói Közbiztonsági non-profit Kft.-vel azzal, hogy az őrzés költsége 25.692 Ft.-/nap.
A testület egyidejűleg döntött arról is, hogy a Várna utca 8. és 9. szám alatti önkormányzati társasházakban biztonságtechnikai kamerarendszer kerüljön kiépítésre, melynek munkálataival a ZKNP-t bízta meg. A kivitelezés során a ZKNP biztonságtechnikusai hét darab, 2 megapixeles, FULL HD felbontású, IP alapú kamerát telepítettek. A kameraképeket a ZKNP személy-és vagyonvédelmi munkatársai, valamint a Zuglói Rendészeti Ügyelet munkatársai figyelik. A portaszolgálat helyiségébe telepített riasztóközpontot a biztonságtechnikai szakemberek összekapcsolták a zuglói távfelügyeleti hálózattal, így a rendkívüli események jelzései a ZKNP Laky Adolf utcai Székházába futnak be. Ennek köszönhetően, bűncselekmény, rendbontás észlelése esetén azonnali és a helyzethez mérten szükséges hatósági intézkedés kezdeményezhető.
A Várna utca 9. szám alatti földszinti ingatlan felújítását, és a kamerarendszer telepítését követően, 2018. június 1-től a ZKNP biztonsági portaszolgálatot működtet az ingatlanban. A 18:00-06:00 között portaszolgálatot ellátó őr kezeli a kaputelefont és ellenőrzi az épületbe érkezőket a lakhatási jogosultságok kontrollálásával, biztosítja a közmű- mérők leolvasását, segíti a magán- és a köztulajdon megóvását.
II. Vélemények
A jelenleg hatályos megbízási szerződés alapján ellátandó tevékenység ellenértékének fedezete 2019. első félévében biztosított, azonban a folyamatos feladatellátás érdekében további forrás biztosítása szükséges. 
A Várna utca 8. és 9. szám alatti ingatlanokban összesen 170 db önkormányzati lakás felügyeletét ellátó  biztonsági portaszolgálat elmúlt egy éves működése során eredményesen kezelte a korábban rendszeres konfliktusokat és összetűzéseket generáló problémákat, és amikor ez indokolt volt, hatósági közreműködést is kértek az alábbi helyzetek kezelése érdekében: 
· Elfajult családi vita rendezése
· Ittas, hajléktalan, garázda vagy kőrözött személlyel szembeni intézkedés 
· Illegális vagy önkényes lakásfoglalás megakadályozása

· Lakástűz megakadályozása

· Pirotechnikai eszközökkel való visszaélés miatti intézkedés

· Túlzott mértékű hangoskodás, csendháborítás megakadályozása

· Kerékpárlopás, autófeltörés megakadályozása

· Ittas, begyógyszerezett, zavarodott vagy rossz állapotban lévő személyhez mentő hívása 
· Lakóval szembeni trükkös csalás elkövetésének megakadályozása

· Postaláda rongálásának kamerafelvételes visszakeresése

· Graffiti megakadályozása

A Várna utca 8. és 9. számú társasházakban, és a környéken lakók kérését tolmácsolva, valamint a tőlük visszaérkező pozitív jelzések alapján, javaslom a biztonsági portaszolgálat működtetésének kiterjesztését 24 órásra. Az esti és éjszakai órákban kialakult közrend és az ehhez társuló pozitív biztonságérzet, a bűncselekmények számának jelentős mértékű visszaesése indokolja, hogy a nappali órákban is működjön a biztonsági portaszolgálat általi felügyelet, mivel a bűnelkövetéssel próbálkozók  kitapasztalták a működési rendet és most napközben történnek az eddigiekhez hasonló esetek.
A Várna utca 4-ben jelenleg nincs kamera, oda direkt rálátása nincs a szolgálatnak, így szabálysértő magatartás esetén csak lakossági jelzésre tudnak intézkedni. A 100%-os önkormányzati tulajdonú, 53 lakásos társasházban élők több alkalommal, írásban és szóban is megkerestek, hogy szeretnék, ha náluk is kiépítésre kerülne biztonságtechnikai kamerarendszer és az épületbe történő beengedést a Várna utca 8. és 9. szám alatti társasházakhoz hasonlóan a ZKNP biztonsági portaszolgálata végezné. A társasház lakói szintén kérték, hogy a biztonsági portaszolgálat állandóan, azaz 24 órában működjön. Ezen okokból kifolyólag javaslom, hogy a Várna utca 4-re is terjesszék ki a kamerarendszert.
A Várna utca 4. szám alatti ingatlanban történő biztonságtecnikai rendszer telepítéséhez és a portaszolgálat működésének 24 órásra történő bővítéséhez a meglévő megbízási szerződést módosítani szükséges. A kameratelepítés kiadásának fedezetét a Zuglói Közbiztonsági Non-profit Kft. önálló vállalkozói tevékenységéből származó eredményéből biztosítja. 
A biztonsági portaszolgálat 2019. július 1-től 24 órásra történő bővítése 2019-ben további forrást igényel. A minimális vagyonvédelmi szolgáltatási rezsióradíj 2018. évi mértékéről szóló 116/2018. (VII.2.) Korm.rendelet alapján az általános forgalmi adó nélküli legkisebb mértéke 2253 Ft/óra. A bővítés költsége napi szinten 27.036 Ft + ÁFA, 2019. július 1-től 2019. december 31-ig összesen 811.080 Ft*6 = 4.866.480 Ft + ÁFA, amely az általános tartalékból biztosítható. 
Kérem a Tisztelt Képviselő-testületet, hogy a tulajdonosi hozzájárulást szíveskedjen megadni a Várna utca 4. szám alatti ingatlanban történő biztonságtechnikai kamera rendszer telepítéséhez, valamint a szükséges fedezet biztosításával a biztonsági portaszolgálat 24 órásra történő bővítését támogatni szíveskedjen!  
Gazdasági Osztály véleménye: észrevételt nem tesz
Jogi Osztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Bizottsági vélemények

Az előterjesztést a Tulajdonosi és Közbeszerzési Bizottság, a Közbiztonsági Bizottság és a Pénzügyi és Költségvetési Bizottság tárgyalja. A bizottsági véleményeket az elnökök szóban ismertetik a Képviselő-testület ülésén.
IV. Döntési javaslat

...../2019 (...) önkormányzati határozata
tulajdonosi hozzájárulás megadásáról biztonságtechnikai kamerarendszer telepítéséhez Várna utca 4. szám alatti ingatlanban
Budapest Főváros XIV. Kerület Zugló Önkormányzatának Képviselő-testülete a Várna utca 4. szám alatti 100%-os önkormányzati tulajdonban lévő lakóépület vonatkozásában a tulajdonosi hozzájárulást megadja a kamerarendszer kiépítéséhez a Zuglói Közbiztonsági Non-profit Kft. részére.

Határidő: 2019. június 13. 
Felelős: Karácsony Gergely polgármester 

...../2019 (...) önkormányzati határozata 

a Várna utca 9. szám alatti ingatlanban végzett személy- és vagyonvédelmi tevékenység folytatásához szükséges fedezet biztosításáról 

Budapest Főváros XIV. Kerület Zugló Önkormányzatának Képviselő-testülete a Várna utca 9. fszt. 1. szám alatt, a Zuglói Közbiztonsági Non-profit Kft. által végzett személy- és vagyonvédelmi tevékenység 2019. december 31-ig történő folytatásához szükséges 6.402.684 Ft. + ÁFA összeget az általános tartalék terhére biztosítja. 

Határidő: 2019. június 13. 

Felelős: Karácsony Gergely polgármester (Jegyzői Kabinet)

...../2019 (...) önkormányzati határozata 

a Várna utca 9. szám alatti ingatlanban végzett személy- és vagyonvédelmi tevékenységre vonatkozó megbízási szerződés módosításáról, és az ehhez szükséges forrás biztosításáról 

1. Budapest Főváros XIV. Kerület Zugló Önkormányzatának Képviselő-testülete, a Várna utca 9. fszt. 1. szám alatt, a Zuglói Közbiztonsági Non-profit Kft. által végzett személy- és vagyonvédelmi tevékenységre vonatkozó megbízási szerződést úgy módosítja, hogy 2019. július 1-től a tevékenység időtartalmát 24 órásra bővíti és biztosítja az ehhez szükséges 4.866.480 Ft. + ÁFA összeget az általános tartalék terhére.
2. A Képviselő-testület felkéri a polgármestert 1. pont szerinti szerződésmódosítás aláírására.

Határidő: 2019. július 1. 

Felelős: Karácsony Gergely polgármester (Polgármesteri kabinet, Jegyzői kabinet, Zuglói Közbiztonsági Non-profit Kft. ügyvezetője)
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) - (2) bekezdése alapján egyszerű szótöbbséget igényel.

Budapest, 2019. június 
                                    Bitskey Bence
                                                                                     önkormányzati képviselő 

